Melléklet

# PÁLYÁZATI FELHÍVÁS

**Szombathely Megyei Jogú Város Önkormányzata Közgyűlése**

a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kult.tv.), valamint a kulturális intézményekben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet (a továbbiakban: Rendelet) alapján

pályázatot hirdet

**A BERZSENYI DÁNIEL KÖNYVTÁR**

**IGAZGATÓ (magasabb vezető)**

**beosztás betöltésére.**

**Az intézmény tevékenységi köre:**

A központi könyvtár fiókhálózatával együtt teljes körű (alap- és felsőszintű) települési könyvtári ellátást nyújt, általános gyűjtőkörű gyűjteményszervezéssel és a helyi/térségi igényekhez igazodó differenciált - dokumentum és információs - szolgáltatásokkal. Helyi köteles-példányok megőrző helye és Vas vármegyei archív könyvtár Vas vármegyei és Szombathely városi helyismereti és -történeti dokumentációs központ, közgyűjteményi kutatóhely.

**A munkaviszony jellege:**

A munka törvénykönyvéről szóló 2012. évi I. törvény (a továbbiakban: Mt.) vezető állású munkavállalókra vonatkozó rendelkezései alkalmazásával - a Rendelet szerinti eltérésekkel - munkaviszony keretében történik. A munkaviszony teljes munkaidőben történő foglalkoztatásra jön létre.

**A vezetői megbízás időtartama:**

A munkaviszony 5 év határozott időtartamra jön lére - 2024. június 1. napjától 2029. május 31. napjáig - azzal, hogy a munkaviszony befejező időpontját követően a munkáltatói jogkör gyakorlója a kulturális munkakörben határozatlan időre történő továbbfoglalkoztatás lehetőségét biztosítja.

A kulturális munkakörök, valamint a betöltésükhöz szükséges képesítési és egyéb feltételek tekintetében a Rendelet 9-10. §-ának rendelkezései, valamint a Rendelet 2. mellékletében foglaltak az irányadóak.

**A vezetői megbízás kezdő időpontja:** 2024. június 1. napja

**A munkavégzés helye:**

Vas vármegye, 9700 Szombathely, Dr. Antall József tér 1.

**A beosztáshoz tartozó, illetve a vezetői megbízással járó lényeges feladatok:**

Magasabb vezetői beosztáshoz tartozó feladatok:

* a korszerű, magas színvonalú, a jogszabályi előírásoknak megfelelő szakmai munka biztosítása az intézményben;
* munkáltatói jogkör gyakorlása az intézmény dolgozói felett;
* az intézmény képviselete az állami, társadalmi, gazdasági és civil szervezetek előtt;
* önálló, személyes felelősséggel járó döntések meghozatala az intézményt érintő ügyekben;
* nemzetközi szakmai kapcsolatok kialakítása, ápolása;
* magasabb vezetői feladatok ellátása;
* a feladatellátáshoz szükséges személyi-tárgyi feltételek biztosításáról való gondoskodás.

Beosztotti munkakör: az intézmény feladatkörével összefüggő feladatok ellátása.

**Jogállás, Illetmény és juttatások:**

A munkabér a felek megállapodása alapján kerül megállapításra az Mt. vezető állású munkavállalóra vonatkozó rendelkezései figyelembevételével.

**Pályázati feltételek:**

A Kult.tv. 94.§ (1) bekezdésében, valamint a Rendelet 3. § (1) bekezdésében, a 4.§ (1) bekezdésében és az 1. mellékletében meghatározottak szerint:

* cselekvőképesség;
* büntetlen előélet; a pályázó nem áll a tevékenység folytatását kizáró foglalkoztatástól eltiltás hatálya alatt;
* szakirányú felsőfokú végzettség és szakképzettség;
* a pályázó végzettségének, szakképzettségének vagy az intézmény alaptevékenységének megfelelő jogviszonyban legalább ötéves szakmai gyakorlat, valamint a megbízás időpontjában vezetői gyakorlattal is rendelkezés;
* végzettségének és szakképzettségének vagy az intézmény alaptevékenységének megfelelő, kiemelkedő szakmai vagy szakirányú tudományos tevékenységet végez, amelynek igazolása történhet kutatási, publikációs vagy oktatási munkák bemutatásával, továbbá projektben való részvétel igazolásával;
* Közös Európai Referenciakeret szerinti B2 szintű idegennyelv-ismeret;
* munkaköre ellátásához szükséges magyar nyelvtudás;
* államháztartási és vezetési ismereteket nyújtó, legalább 120 órás képzés okirattal igazolva, illetve annak vállalása, hogy a megbízatását követő 2 éven belül a pályázó a képzést elvégzi;
* vagyonnyilatkozat-tételi eljárás lefolytatása.

**Elvárt kompetenciák:**

1. önálló, gyors, precíz munkavégzési képesség; nagyfokú terhelhetőség; kiváló kommunikációs és problémamegoldó készség.

**A pályázat részeként benyújtandó iratok, igazolások:**

* részletes szakmai önéletrajz;
* az intézmény irányítására, működtetésére vonatkozó szakmai és vezetői program;
* 90 napnál nem régebbi hatósági erkölcsi bizonyítvány a büntetlen előélet, valamint annak igazolására, hogy a pályázó nem áll az intézményben végezhető tevékenység folytatását kizáró foglalkozástól eltiltás hatálya alatt;
* az álláshelyhez szükséges iskolai végzettséget, szakképesítést tanúsító okiratok másolata;
* Közös Európai Referenciakeret szerinti B2 szintet elérő idegennyelv-ismeret igazolása, amely történhet különösen államilag elismert komplex típusú középfokú nyelvvizsga-bizonyítvánnyal vagy azzal egyenértékű okirattal, vagy a szakmai gyakorlat külföldi teljesítéséről szóló igazolás bemutatásával;
* szakmai és vezetői gyakorlatot bizonyító igazolás;
* államháztartási és vezetési ismereteket nyújtó, legalább 120 órás képzés határidőre történő megszerzésének vállalásáról szóló nyilatkozat, vagy a tanfolyam teljesítéséről szóló igazolás másolata (a Rendelet 4. § (2) bekezdésében foglalt eseteket kivéve);
* nyilatkozat arról, hogy nem áll cselekvőképességet kizáró vagy korlátozó gondnokság alatt;
* nyilatkozat arról, hogy a pályázó a vagyonnyilatkozat-tételi eljárás lefolytatását vállalja;
* nyilatkozat arról, hogy a pályázat keretében a pályázó személyes adatainak a pályázati eljárással összefüggő kezeléséhez hozzájárul, és pályázatának tartalmát a véleményezési eljárásban résztvevők megismerhetik;
* nyilatkozat arról, hogy a személyes meghallgatása, valamint a pályázatának elbírálása a bizottság, továbbá a közgyűlés nyilvános ülésén történhet-e, vagy kéri a zárt ülés tartását;
* a pályázó nyilatkozata arról, hogy amennyiben próbaidő kikötése kötelező, úgy 3 hónapos próbaidő kikötését vállalja;
* nyilatkozat arról, hogy igazgatói megbízatása esetén az esetlegesen fennálló összeférhetetlenségi okokat a jogviszony létesítésétől számított 30 napon belül megszünteti;
* bérezésre és egyéb juttatásokra vonatkozó igény.

**A pályázat benyújtásának határideje:** A fenntartó és az intézmény honlapján történő közzétételtől (2024. február 1. napja) számított 30 nap, postai úton való benyújtás esetén is.

**A pályázat benyújtásának módja:**

1. Postai úton: Szombathely Megyei Jogú Város Önkormányzata Közgyűlésének címezve a 9700 Szombathely, Kossuth Lajos utca 1-3. (Szombathely Megyei Jogú Város Polgármesteri Hivatala) címre történő megküldésével. Kérjük a borítékon feltüntetni a munkakör megnevezését: „Berzsenyi Dániel Könyvtár igazgatói pályázat”.
2. Személyesen: az Egészségügyi és Közszolgálati Osztály Egészségügyi, Kulturális és Köznevelési Iroda (9700 Szombathely, Kossuth Lajos utca 1-3. III. emelet 315. számú iroda).

A pályázattal kapcsolatosan további információt az Egészségügyi és Közszolgálati Osztály Egészségügyi, Kulturális és Köznevelési Iroda nyújt, a 94/520-133-as telefonszámon.

A munkáltatói jogkör gyakorlója biztosítja, hogy a pályázat iránt érdeklődők a pályázat elkészítéséhez szükséges tájékoztatást megkapják, az intézményt megismerhetik. Az intézményről általános információ a [www.bdmk.hu](http://www.bdmk.hu) honlapon érhető el.

**A pályázati felhívás közzétételének helye és ideje:**

* Szombathely Megyei Jogú Város honlapja ([www.szombathely.hu](http://www.szombathely.hu/)): 2024.02.01.
* Berzsenyi Dániel Könyvtár honlapja ([www.bdmk.hu](http://www.bdmk.hu)): 2024. 02. 01.

**A pályázati eljárás, a pályázat elbírálásának módja, rendje, határideje:**

A pályázat elbírálására a Rendelet előírásai az irányadóak. A pályázatokról Szombathely Megyei Jogú Város Közgyűlése mint a kinevezési és megbízási jogkör gyakorlója - a szakmai bizottság véleményének mérlegelését követően - dönt a pályázat benyújtási határidejének lejártát követő első ülésén. A pályázó megbízása a kultúráért felelős miniszter egyetértését követően realizálódhat.

A pályázók a bizottsági meghallgatás időpontjáról a Bizottság ülését megelőző 5 nappal írásban értesítést kapnak. A pályázat eredményéről a pályázók a meghallgatást követő 3 munkanapon belül írásban értesülnek. A kiíró a pályázat eredménytelenné nyilvánításának jogát fenntartja.

**Szombathely, 2024. január „ ”**

**/: Dr. Nemény András :/**

**polgármester**